Muhammad Júnus

Muhammad Júnus (, angl. prepis Muhammad Yunus; * 28. jún 1940, Hathazari, Bangladéš) je bangladéšsky ekonóm, podnikateľ, bankár a štátnik, ktorý od roku 2024 pôsobí ako piaty hlavný poradca Bangladéša. Júnus bol priekopníkom moderného konceptu mikroúverov a mikrofinancovania, za čo mu bola v roku 2006 udelená Nobelova cena za mier. Je zakladateľom Grameen Bank a prvým Bangladéšanom, ktorý získal Nobelovu cenu za mier.

Júnus absolvoval bakalárske štúdium na univerzite v Dháke a začal pôsobiť ako prednášajúci na Chittagong College. Titul PhD. z ekonómie získal na Vanderbiltovej univerzite v Spojených štátoch.

Po hladomore v Bangladéši v roku 1974 začal Júnus pracovať na zmiernení chudoby v krajine. Koncom 70. rokov začal experimentovať s mikrofinancovaním. V roku 1983 bola založená Grameen Bank. Úspech mikrofinančného modelu Grameen inšpiroval podobné snahy v ďalších krajinách. Júnus bol v roku 2006 ocenený Nobelovou cenou za mier za založenie Grameen Bank a za priekopnícke koncepty mikroúverov a mikrofinancovania. Získal mnoho ďalších národných a medzinárodných ocenení, vrátane Prezidentskej medaily slobody Spojených štátov amerických v roku 2009 a Zlatej medaily Kongresu v roku 2010.

V roku 2012 sa Júnus stal rektorom Glasgow Caledonian University v Škótsku, kde pôsobil až do roku 2018. Vydal niekoľko kníh súvisiacich s jeho prácou v oblasti financií. Je zakladajúcim členom správnej rady Grameen America a Grameen Foundation, ktoré podporujú mikroúvery. Júnus bol v rokoch 1998 až 2021 členom správnej rady United Nations Foundation, verejnej charitatívnej organizácie na podporu cieľov Organizácie Spojených Národov.

Po zvrhnutí Wadžídovej vlády prezident Mohammed Shahabuddin poveril Júnusa zostavením dočasnej vlády Bangladéša, čím vyhovel výzvam študentských vodcov, ktorí požadovali jeho vymenovanie. Jeho vláda vymenovala Komisiu pre ústavnú reformu, aby vypracovala návrhy zmien a doplnení ústavy Bangladéša, a zaviazala sa usporiadať ďalšie všeobecné voľby do júna 2026. V roku 2025 bol menovaný časopisom Time za jednu zo 100 najvplyvnejších osobností sveta.

 Grameen Bank a mikroúvery 
Po pozorovaní hladomoru v roku 1974 sa začal venovať boju proti chudobe a ako výskumný projekt založil program rozvoja vidieckeho hospodárstva.

V roku 1976, počas návštev najchudobnejších domácností v dedine Jobra neďaleko univerzity v Čitágáone, zistil, že veľmi malé pôžičky môžu mať pre chudobných ľudí neprimerane veľký význam. Dedinské ženy, ktoré vyrábali bambusový nábytok, museli brať úžernícke pôžičky, kým tradičné banky nechceli poskytovať úver kvôli vysokej rizikovosti. Júnus však veril konceptu mikroúveru pre chudobné rodiny a požičal 27 amerických dolárov zo svojich peňazí skupine 42 žien v dedine. Júnusovi sa tak pripisuje myšlienka mikroúverov.

V decembri 1976 Júnus získal úver od vládnej banky Janata Bank. Svoje projekty financoval úvermi od iných bánk. Od 1. októbra 1983 začal pilotný projekt fungovať ako plnohodnotná banka pre chudobných Bangladéšanov a bol premenovaný na Grameen Bank („vidiecka banka“). Do júla 2007 poskytla Grameen 7,4 miliónom dlžníkov úvery v hodnote 6,38 miliardy USD. Na zabezpečenie splácania úverov banka používa systém „solidárnych skupín“. Tieto malé neformálne skupiny spoločne žiadajú o úvery a ich členovia fungujú ako spoluručitelia splácania a podporujú sa navzájom v úsilí o ekonomický rast.

 Nobelova cena za mier 
Júnus bol spolu s Grameen Bank ocenený Nobelovou cenou za mier za rok 2006 za ich úsilie o hospodársky a sociálny rozvoj:

 Vedenie dočasnej vlády Bangladéša 
Uprostred študentského a ľudového povstania v Bangladéši v roku 2024 Júnus vyjadril podporu študentom a svoju nevôľu voči vtedajšej vláde Hasíny Wadžídovej. Počet obetí pri potláčaní protestov v lete toho roku sa odhaduje na 1 400. V auguste 2024, po jej rezignácii a úteku do Indie, bolo oznámené, že Júnus sa stane hlavným poradcom dočasnej vlády, čo je obdoba postu predsedu vlády. V nasledovnom roku sa politické strany zaviazali k štátnym reformám napriek silnejúcim hlasom o uplatňovanie islamského práva šaría.

 Referencie 

 Iné projekty 

 Externé odkazy 
 Yunus Centre – oficiálny web
 Muhammad Júnus na webe Nobel Foundation

 Zdroj 

Kategória:Bangladéšski ekonómovia
Kategória:Bangladéšski podnikatelia
Kategória:Bangladéšski bankári
Kategória:Bangladéšski nositelia Nobelovej ceny
Kategória:Nositelia Nobelovej ceny za mier
Kategória:Nositelia Presidential Medal of Freedom
Kategória:Nositelia Národného radu Beninu
Kategória:Rytieri veľkokríža Radu za zásluhy Talianskej republiky
Kategória:Fulbrightovi štipendisti
Kategória:Absolventi Vanderbilt University